Kings met sewe drieë teen twee deur Edinburgh gelooiDougie Fife ontduik die Kings se Berton Klaassen (Foto: [email protected]) Twee drieë teen sewe, en nou tien wedstryde gespeel met almal wat verloor is. Dit is die opsomming van Vrydagaand se Pro14-wedstryd in die Nelson Mandelabaai-stadion wat Edinburgh met 48-21 teen die Southern Kings gewen het. Benewens ŉ spul foute op die verdediging, swak dissipline met onder andere twee spelers wat geelkaarte gekry het, en ŉ verkeerde opsomming van die opsies, lyk dit of die Kings nie behoorlik fiks is nie. Dit is die soveelste keer wat hulle teruggeveg en gedreig het om ŉ wedstryd te wen net om teen die einde boedel oor te gee en dit sal onregverdig wees om dit voor die deur van hulle benadering en wil om wen te lê. Die Kings het mooi teruggeveg nadat hulle ná 19 minute reeds met 3-22 agter was. Hulle het twee keer gaan druk en Kurt Coleman het nog twee strafdoele behaal en was rustyd toe met 16-22 agter. En toe, net toe dit wou lyk of hulle dalk, net dalk, uiteindelik sal kan vasbyt en vir ŉ verrassing sorg, raak die Kings se asem oënskynlik op. Dit was eers 40 minute later dat die besoekers na 59 minute se spel met ŉ drie deur Dougie Fife die gaping kon rek, en toe het Sam Hidalgo-Clyne drie keer binne vyf minute tussen die 72ste en 77ste minute gaan druk. Op 48-16 was dit toe ŉ loesing, en die drie van Dries van Schalkwyk met die geloei van die sirene het weinig troos ná nóg ŉ mislukte poging gebring. Puntemakers – Southern Kings (16) 21: Drieë: Harlon Klaasen, Dries van Schalkwyk. Doelskop: Kurt Coleman. Strafdoele: Coleman 3. Edinburgh (22) 48: Drieë: Fraser McKenzie, Viliame Mata, Grant Gilchrist, Dougie Fife, Sam Hidalgo-Clyne 3. Doelskoppe: Jaco van der Walt 2, Hidalgo-Clyne 3. Strafdoel: Van der Walt.